**O Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење Закона o изменама и допунама Закона о основама система образовања и васпитања (у даљем тексту: Предлог закона) садржан је у члану 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Закон о основама система образовања и васпитања (у даљем тексту: Закон) који је ступио на снагу 7. октобра 2017. године је знатно подигао и унапредио квалитет образовања и васпитања, али је свакако током примене указао на потребу уношења неколико конкретних измена и допуна, којима би се побољшала ефикасност система образовања и васпитања.

Измене и допуне односе се на прецизирање одредаба које се односе на узраст и тачан број година деце која се могу уписати у развојну групу у предшколској установи, оснивање нове организационе јединице Завода за вредновање квалитета образовања и васпитања – Центар за образовну технологију, одредаба које се односе на оглед, ресурсни центар за асистивне технологије у образовању и васпитању, приговор на закључну оцену, начин заснивања радног односа директора, децидног уношења овлашћења министру да подзаконским актом уреди ближе услове за оснивање, почетак рада и обављање делатности установе, прецизирање рокова за покретања и вођење васпитно-дисциплинског поступка у школи, прецизирање одредаба којима се уређује оцењивање ученика из изборних програма и активности, из владања и општи успех, прецизирање одредаба које прописују образовање наставника, васпитача и стручних сарадника у погледу образовања из психолошких, педагошких и методичких дисциплина, као и које се односе на начин уређивања вођења, руковања и успостављања Јединственог информационог система просвете, као и подаци који се воде у регистру деце, ученика и одраслих, као и у регистру запослених, те одредбе у којима се уређује Јединствени образовни број (ЈОБ), а посебно оне које се односе на сврху обраде података, њихово коришћење, те ажурирање и чување података у евиденцијама, терминолошко усклађивање са Законом о локалном самоуправи („Службени гласник РС”, бр. [129/07](http://we2.cekos.com/ce/index.xhtml?&file=f55780&action=propis&path=05578001.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-), [83/14](http://we2.cekos.com/ce/index.xhtml?&file=f103685&action=propis&path=10368501.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) - др. закон, [101/16](http://we2.cekos.com/ce/index.xhtml?&file=f122646&action=propis&path=12264601.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) - др. закон и [47/18](http://we2.cekos.com/ce/index.xhtml?&file=f135238&action=propis&path=13523801.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-)), као и неколико терминолошких измена и допуна којима се постиже већа прецизност норме или усклађује норма са другим прописима.

Све наведено, не би било могуће решити без доношења измена и допуна Закона и то је једини начин за решавање проблема.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И**

**ПОЈЕДИНАЧНИХ РЕШЕЊА**

**Чланом 1. Предлога закона којим се мења члан 20. Закона** прецизиран је узраст детета које се на основу мишљења интерресорне комисије и уз сагласност родитеља може уписати у развојну групу у предшколској установи, односно у школу за образовање ученика са сметњама у развоју, тако што је прецизирано да се ради о узрасту од три године до поласка у школу.

**Чланом 2. Предлога закона којим се мења члан 43. Закона** прописано је да Завод за вредновање квалитета образовања и васпитања, поред постојеће три, у свом саставу има и четврту организациону јединицу - Центар за образовну технологију.

**Чланом 3. Предлога закона додаје се нови члан 46А. Закона** којим се прописују стручни послови које у оквиру Центра за образовну технологију обавља Завод за вредновање квалитета образовања и васпитања.

**Чланом 4. Предлога закона којим се мења члан 51. Закона** прецизирано је да министар одлучује о одобравању огледа и да прописује програм огледа на основу стручне процене и препоруке надлежног савета, односно завода, односно одговарајуће институције компетентне за предмет огледа, уколико нису подносиоци те иницијативе.

Овим чланом Предлога такође је брисана одредба члана којом је прописано овлашћење министра да подзаконским актом пропише ближе услове о спровођењу, процени и превођењу огледа у систем и друга питања од значаја за квалитет огледа.

**Чланом 5. Предлога закона којим се члан 54. Закона замењује новим чланом 54.** прецизирано је које установа може да стекне статус ресурсног центра за пружање стручне подршке деци, ученицима и одраслима са сметњама у развоју и инвалидитетом, њиховим породицама и другим образовним и васпитним установама, као и услуге и стручна помоћ коју пружа. Чланом се даје овлашћење министру да донесе решење о додели статуса ресурсног центра, као и да подзаконским актом уреди ближе услове за стицање статуса ресурсног центра, организовања рада и престанка важења статуса, али уз претходно прибављено мишљење министра надлежног за послове локалне самоуправе, министра надлежног за послове здравља и министра надлежног за послове социјалне заштите.

**Чланом 6. Предлога закона којим се мења члан 72. Закона** урађене су терминолошке измене, чиме се постиже већа јасноћа у примени закона када је реч о оцењивању из обавезног предмета, изборног програма, односно активности, а осим тога терминолошке измене су сачињене у складу са постојећим терминима у важећим прописима.

**Чланом 7. Предлога закона којим се мења члан 73. Закона** прецизирано је који се обавезни предмети, изборни програми односно активности оцењују бројчано, односно описно, као и да се описна оцена утврђује на крају првог и другог полугодишта. Прецизирано је и да ученик који није оцењен из обавезног предмета, изборног програма и активности из разлога што је изостајао са наставе више од трећине од прописаног укупног годишњег броја часова, и за кога се оцењивањем утврди да није достигао образовне стандарде на основном нивоу, полаже разредни испит. У одредби која прописује да се ученик другог и трећег разреда основног образовања и васпитања који на крају другог полугодишта има недовољне оцене преводи у наредни разред, на основу одлуке одељењског већа, прецизирано је да се то не односи на ученика другог и трећег разреда основног музичког и балетског образовања и васпитања. У одредби која прописује да ученик од четвртог до седмог разреда основног образовања и васпитања и ученик средњег образовања и васпитања полаже поправни испит у августовском испитном року, додато је да се то односи и на ученика од од другог до завршног разреда основног музичког и балетског образовања и васпитања. У одредби која прописује да ученик од четвртог до седмог разреда основног образовања и васпитања и ученик средњег образовања и васпитања понавља разред ако на крају другог полугодишта има закључене више од две недовољне бројчане оцене или не положи поправни испит, осим оцене из владања, прецизирано је да се то односи и на ученика од другог до завршног разреда основног музичког и балетског образовања и васпитања.

**Чланом 8. Предлога закона којим се мења члан 75. Закона** прецизирано је да се изборни програм други страни језик оцењују бројчано и улази у општи успех ученика.

**Чланом 9. Предлога закона којим се мења члан 78. Закона** којим се додаје нови став 4. којим се утврђује да кандидат који је након завршеног програма обуке стекао јавну исправу о оствареном стандарду квалификације у целини и јавну исправу о оствареном стандарду кључних компетенција за општеобразовни део средњег стручног образовања одраслих има право изласка на завршни испит, односно право на полагање стручне матуре.

**Чланом 10. Предлога закона којим се члан 82. Закона замењује новим чланом 82.** прецизиране су терминолошке одреднице у погледу врсте приговора на оцену из предмета, програма, активности и владања, као и врсте приговора на испит, као и када ситуације у којима директор решењем поништава закључну оцену и упућује ученика на полагање испита.

**Чланом 11. Предлога закона којим се мења члан 85. Закона** прецизирани су рокови покретања покретања дисциплинског поступка у случају учињене теже повреде обавезе ученика, односно повреде забрана прописаних чл. 110 –112. Закона, рокови у којима застарева и да се овај поступак покреће закључком, а окончава решењем директора.

**Чланом 12. Предлога закона којим се мења члан 89. Закона** посебно је прописано да Математичка гимназија у Београду и Гимназија „Јован Јовановић Змај” у Новом Саду јесу установе од националног значаја за Републику Србију. Овакво одређење Математичке гимназије у Београду и Гимназије „Јован Јовановић Змај“ у Новом Саду је декларативног карактера и из њега не произлази посебан статус у смислу њиховог финасирања и осталих права и обавеза које су ове установе имале и пре његовог одређивања као установа од националног значаја.

Математичка гимназија у Београду основана је одлуком о оснивању коју је донела Скупштина града Београда и која је објављена 23. маја 1966. године у Службеном листу града Београда.

Од школске 2004/2005. године, Математичка гимназија у Београду обухвата и два завршна разреда основне школе.

Упис талентованих ученика у ову гимназију обавља се кроз специфичан пријемни испит и правила уписа; посебан план и програм кроз који се настава математике, информатике и физике изводи на изузетно високом нивоу.

Наставни кадар је изузетно квалитетан и талентован, а велики број запослених наставника су из редова бивших ученика Математичке гимназије у Београду. Гимназија остварује двосмерну сарадњу са Универзитетом у Београду, Математичким институтом САНУ, Институтом за физику, тако да редовну наставу изводи двадесетак доктора наука и десетак магистара, и још отприлике толико је ангажовано кроз друге, додатне облике наставе.

Број ученика у сваком одељењу је 20, а у Гимназији се примењују разноврсни облици наставе, од класичних до савремених, укључујући и менторску наставу; код ученика се развија активан однос према знању, повезивању различитих предмета и садржаја, да се стимулише критички и стваралачки дух, да се истичу високе моралне, научне и општецивилизацијске вредности. Настава се континуирано унапређује, као на основу сопствених искустава и истраживања, али и на основу искустава најистакнутијих светских институција и научних ауторитета.

У досадашњем периоду Математичку гимназију завршило је готово седам хиљада ученика. Неки од њих су сада професори на Београдском универзитету, али и на универзитетима широм света. Многи су остварили престижне научне каријере, сматра се да је Гимназија дала преко 500 доктора наука. Други су успешни у раду у великим светским компанијама, али и у бројним рачунарским центрима и институтима. На међународним такмичењима ученици Математичке гимназије су освојили преко 500 медаља, што је редак, ако не и јединствен успех једне школе у свету. Поред изузетног успеха у области математике, физике, информатике и астрономије, ученици Математичке гимназије су успешни и у другим областима: освајају награде на републичким такмичењима из српског језика и књижевности, историје, шаха, а такође освајају престижне награде у глуми, рецитовању, спорту, мултимедијалним презентацијама, дебатовању итд.

Гимназија у Новом Саду на Златној Греди је наша најстарија образовно-културна установа, са континуитетом идеје образовања, у четвртом веку свога трајања, основана као катедрална школа 1703 године у порти Саборне цркве Светог великомученика и победоносца Георгија, као православна вероисповедна основна школа, на исти начин као и већина европских старих школа и универзитета. Први матурски испит у Срба одржан је 1868 године, непрекинут је низ генерација матураната од тада до данашњих дана. Међу бившим ђацима је 16 архијереја Српске православне цркве и 44 академика. Данас гимназија образује талентоване ученике по посебним програмима на смеровима за обдарене ученике у математичкој гимназији, ученике са посебним способностима за рачунарство и информатику и ученике са посебним способностима за физику као и на природно-математичком смеру – спортском. У Гимназији се образују и ученици седмог и осмог разреда основне школе са посебним способностима за математику, природне науке и информатику. Део наставе на природно-математичком смеру одвија се на француском, енглеском, немачком и руском језику. Гимназија је прошла процес сертификације за програм Међународне матуре-Диплома програм. Ученици се образују и на природно-математичком и друштвено-језичком смеру. На смеровима за ученике са посебним способностима предавачи су и наставници са Универзитета у Новом Саду. Гимназија је носилац ордена Светог Саве I реда Српске православне цркве, Светог Саве I реда Краљевине Југославије, Орден заслуга за народ I реда ФНРЈ, Орден рада са црвеном заставом СФРЈ, Вукове награде, Награде ослобођења Војводине, Октобарске награде града Новог Сада, Светосавске награде Минстарства просвете и спорта, прознања Др Ђорђе Натошевић.  Ђаци Гимназије имају награде и медаље на републичким и међународним такмичењима из српског језика, страних језика, математике, физике, хемије, биологије, историје, географије, филозофије, хорским такмичењима и фестивалима као и спортским такмичењима.

Гимназија сарађује и учествује на програмима и пројектима међународне сарадње и  разменама ученика у сарадњи са Француским институтом, Америчким саветом, Гете институтом, Руским домом, Руским светом, Британским саветом, Институтом Сервантес, Конфучијевим институтом. У сарадњи са Амбасадом Јапана организује се настава јапанског јазика. Гимназија има ознаку изузетности француске билингвалне наставе Label France Education, Министарства иностраних послова Републике Француске.

Напомињемо да је чланом дефинисано да установа од националног значаја за Републику Србију, у смислу овог закона, јесте установа која остварује изузетне резултате на међународном нивоу чиме доприноси унапређивању и промовисању система образовања и васпитања Републике Србије.

**Чланом 13. Предлога закона којим се мења члан 92. Закона** прецизирано је овлашћење министра за доношење подзаконског акта којим се уређују ближи услови за оснивање, почетак рада и обављање делатности установе, и унето овлашћење у овај члан, будући да је овлашћење за доношење овог акта било прописано чланом 49. став 10. Закона, те је се наведеном изменом овлашћење унето у члан са којим материја овог подзаконског акта у посреднијој вези.

**Чланом 14. Предлога закона којим се мења члан 120, 121. и 138. Закона** термин „општински савет родитеља” замењен је термином „локални савет родитеља”, чиме је извршено терминолошко усклађивање са Законом о локалном самоуправи („Службени гласник РС” бр. [129/07](http://we2.cekos.com/ce/index.xhtml?&file=f55780&action=propis&path=05578001.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-), [83/14](http://we2.cekos.com/ce/index.xhtml?&file=f103685&action=propis&path=10368501.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) - др. закон, [101/16](http://we2.cekos.com/ce/index.xhtml?&file=f122646&action=propis&path=12264601.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) - др. закон и [47/18](http://we2.cekos.com/ce/index.xhtml?&file=f135238&action=propis&path=13523801.html&domen=0&mark=false&query=zak*+o*+lok*+sam*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-)).

**Чланом 15. Предлога закона којим се мења члан 122. Закона** измењени су услови у погледу потребног радног искуства директора предшколске установе, тако што се уместо радног искуства у предшколској установи предвиђа радно искуство у установи на пословима образовања и васпитања, али и даље остаје услов да то лице има стечено одговарајуће образовање за васпитача или стручног сарадника.

**Чланом 16. Предлога закона којим се мења члан 124. Закона** измењен је начин заснивања односа лица на радном месту директора, и то тако што је прописано да орган управљања установе закључује са директором уговор о раду на одређено време, а такође су прецизиране и правне последице закључивања таквог уговора у зависности од тога да ли је директор запослен у тој установи или код другог послодавца.

**Чланом 17. Предлога закона којим се мења члан 157. Закона** извршене су допуне како би се деци и ученицима у иностранству омогућила једнака доступност образовању на српском језику и то тако што је проширен је круг лица који у изузетним случајевима могу да изводе образовно-васпитни рад на српском језикуу иностранству.

**Чланом 18. Предлога закона којим се мења члан 167. Закона** прецизирана је одредба која се односи на висину отпремнине на коју запослени има право, тако што је утврђено да се висина отпремнине утврђује се општим актом установе, с тим што не може бити нижа од збира трећине плате запосленог за сваку навршену годину рада у радном односу код послодавца код кога остварује право на отпремнину.

**Чланом 19. Предлога закона којим се мења члан 174. Закона** унете су одредбе којима се на прецизан начин дефинише да установа може да сваку од евиденција из ст. 1 – 3. овог члана да води електронски у оквиру јединственог информационог система просвете (ЈИСП), као и да их води на српском језику ћириличким писмом на прописаном обрасцу или електронски. Уколико установа води евиденцију у електронском облику, Министарство је обрађивач података и одговорно је за чување и заштиту података. Такође је прецизирано овлашћење министра да у складу са овим и посебним законом пропише врсту, назив, садржај и изглед образаца евиденција и јавних исправа и начин њиховог вођења, попуњавања и издавања.

**Чланом 20. Предлога закона којим се мења члан 175. Закона** прецизира се да Министарство успоставља ЈИСП и њиме управља уз техничку подршку службе Владе која обавља послове који се односе на чување, спровођење мера заштите и обезбеђивања сигурности и безбедности података у државном центру за чување и управљање података, у складу са прописима којима се уређује електронска управа и информациона безбедност. Члан прецизира и податке које се уносе у прописане евиденције, као и дужност установа у погледу уноса и ажурирања података из прописаних евиденција.

**Чланом 21. Предлога закона којим се мења члан 176. Закона** прописано је да родитељ, односно други законски заступник и одрасли из става 6. овог члана може да захтева да му се ЈОБ и подаци за лични приступ регистру доставе на адресу електронске поште, а да Министарство успоставља и води евиденцију у електронском облику о свим захтевима и додељеним ЈОБ и привременим ЈОБ, те да се подаци из додељеног и привременог ЈОБ-а чувају трајно.

**Чланом 22. Предлога закона којим се мења члан 177. Закона** прецизирано је да се подаци из [члана 174.](http://we2.cekos.com/ce/index.xhtml?&action=propis&file=12922002.html&path=12922002.html&query=&mark=false&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-&regExpZaMarkiranje=#c0174) став 2. овог закона уносе у регистар деце, ученика и одраслих преко ЈОБ-а, и таксативно су наведени подаци који се уносе у овај регистар.

**Чланом 23. Предлога закона којим се мења члан 180. Закона** прецизирано је да се подаци из [члана 174.](http://we2.cekos.com/ce/index.xhtml?&action=propis&file=12922002.html&path=12922002.html&query=&mark=false&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-&regExpZaMarkiranje=#c0174) став 3. овог закона уносе у регистар запослених и таксативно су наведени подаци који се уносе у овај регистар.

**Чланом 24. Предлога закона којим се мења члан 181. Закона** прописана је још једна сврха обраде података из регистара из [члана 175.](http://we2.cekos.com/ce/index.xhtml?&action=propis&file=12922002.html&path=12922002.html&query=&mark=false&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-&regExpZaMarkiranje=#c0175) овог закона, тако да је поред већ наведене сврхе обраде података, унето да је додатно сврха обраде ових података и праћење и мерење утицаја квалификација на запошљавање, односно могућност запошљавања према стеченим квалификацијама.

**Чланом 25. Предлога закона којим се мења члан 182. Закона** прецизирано је позивање на став члана 175. сходно изменама и допунама тог члана. Осим тога, прописано је и да је корисник података из регистара из [члана 175.](http://we2.cekos.com/ce/index.xhtml?&action=propis&file=12922002.html&path=12922002.html&query=&mark=false&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-&regExpZaMarkiranje=#c0175) овог закона је и агенција надлежна за квалификације која је основана и обавља делатност у складу са законом којим је уређен национални оквир квалификација, уз обезбеђивање заштите података о идентитету личности.

**Чланом 26. Предлога закона којим се мења члан 183. Закона** прецизирано је да се подаци из евиденције из члана 174. овог закона чувају на начин и у роковима прописаним посебним законом.

**Чланом 27. Предлога закона којим се мења члан 184. Закона** прецизирано је позивање на став члана 175. сходно изменама и допунама тог члана.

**Чланом 28. Предлога закона којим се мења члан 205. Закона** којим се речи „од школске 2018/2019. године” замењују се речима „даном ступања на снагу прописа којом ће бити уређено увећање коефицијената на основу стеченог звања.”.

**Чланом 29. Предлога закона који представља самосталан члан** унета је одредба којом се прописује да је орган управљања установе дужан да радно-правни статус директора, усклади са одредбама овог закона, у року од 30 дана од дана ступања на снагу овог закона. На овај начин постојећи закључени посебни уговор о међусобним правима и обавезама са директором престаје да важи и замењује се новим уговором, односно решењем сачињеним у складу са одредбама овог закона.

**Чланом 30. Предлога закона који представља самосталан члан** прописано је да је запослени који није стекао одговарајуће образовање за извођење наставе и других облика образовно-васпитног рада у школи за ученике са сметњама у развоју и инвалидитетом, обавезан да у року од четири године од дана ступања на снагу овог закона, стекне одговарајуће образовање.

**Чланом 31. Предлога закона који представља самосталан члан** прописано је да, изузетно од члана 144. став 1. Закона о основама система образовања и васпитања („Службени гласник РС“, бр. 88/17 и 27/18 – др.закон) медицинска сестра које је засновала радни однос у установи пре ступања на снагу Закона о предшколском васпитању и образовању („Службени гласник РС”, бр. 18/10, 101/17 и 113/17 – др. закон), може да обавља васпитно-образовни рад у предшколској установи без лиценце.

**Чланом 32. Предлога закона који представља самосталан члан** прописано је да ће министар донети подзаконске акте у року од годину дана од дана ступања на снагу овог закона.

**Чланом 33. Предлога закона који представља самосталан члан** прописано је да закон ступа на снагу осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог акта нису потребна финансијска средства у 2018. години.

Услед оснивања новог Центра за образовну технологију планирано је отварање пет нових радних места у оквиру Завода за вредновање квалитета образовања и васпитања што ће захтевати додатна средства потребна за реализацију стручних послова у оквиру наведеног Центра за образовну технологију. Потребна додатна средства се не односе на текућу буџетску годину, већ на наредну 2019. и све наредне године (запослени на неодређено време), будући да овај завод нема капацитета да постојећи запослени обављају нове послове који ће бити у надлежности Центра за образовну технологију, нити има своја средства из којих би било могуће њихово финансирање.

Пет нових радних места, за које се у првом кварталу 2019. године предвиђа ангажовање нових лица у радни однос на неодређено време у оквиру новог центра Завода за вредновање квалитета образовања и васпитања, су следећи: један руководилац центра, по коефицијенту 23,76 и четири саветника – координатора, по коефицијентима 19,80 са најмање VII/1 степеном стручне спреме; а коефицијенти су утврђени важећом уредбом којом се утврђују коефицијенти за обрачун и исплату плата запослених у јавним службама.

Средства потребна за реализацију у 2019. и 2020. години ће износити по 13.270.000.00 динара за сваку појединачну годину.

Средства потребна за реализацију Предлога закона у наредним годинама биће планирана у оквиру лимита одређеним од стране Министарства финансија и у складу са билансним могућностима буџета Републике Србије.